ઋષિની સેવાથી સંતુષ્ઠ થઇ શ્રી રામચંદ્રજી,લક્ષ્મણજી અને સીતાજી આગળ વધ્યા અને તેમને વળાવવા ઋષિ પણ સાથે ચાલ્યા. બે-ત્રણ માઈલ ચાલ્યા બાદ ઋષિ ને તેમનો રોગ કષ્ટ દેવા લાગ્યો અને ધ્રુજવા લાગ્યા. તેમની સ્થિતિ જોઈ શ્રી રામચંદ્રએ તરત જ ધનુષ્ય પર બાણ ચઢાવ્યું અને પૃથ્વીના પેટાળમાં માર્યું. પૃથ્વી ચીરીને બાણ પાતાળ માં ચાલ્યું ગયું અને સાથેજ પૃથ્વીના પેટાળમાંથી અત્યંત ઉષ્ણ ઔષધીયુક્ત પાણીના અનેક ઝરાઓ બહાર આવ્યા. અને સાથે એક દેવીની પ્રતિમા (મૂર્તિ) બહાર આવી ત્યારે રામે સીતાજીને કહ્યું આ ઉષ્ણ અંબાની તમે અહી પ્રાણ પ્રતિષ્ઠા કરો અને શક્તિરૂપે અહી જ નિવાસ કરો. અને હું પણ મારા અંશજ રૂપે અહી રહીશ. શરભંગઋષિને પાણી માં સ્નાન કરાવી રોગ મુક્ત કર્યા. તથા જે કોઈ ઉષ્ણઅંબાના દર્શન કરે તથા ઉષ્ણજળમાં સ્નાન કરે તેના સર્વ પ્રકારના દુઃખ અને રોગોનો નાશ થાય એવા આશીર્વાદ આપ્યા ત્યારથી લોકો આ કુંડમાં શ્રધ્ધાપૂર્વક સ્નાન કરી ઉષ્ણ પોતાનાં દુઃખ-દર્દ નિવારણ કરે છે.